Document ID: 32004D0571

KOMISSION PÄÄTÖS,
tehty 23 päivänä heinäkuuta 2004,
klassisen sikaruton rokotteiden ostamisesta yhteisöön ja näiden rokotteiden varastojen luomisesta yhteisöön
(tiedoksiannettu numerolla K(2004) 2056)
(ETA:n kannalta merkityksellinen teksti)
(2004/571/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 6 artiklan 2 kohdan ja 8 artiklan 2 kohdan,
ottaa huomioon yhteisön toimenpiteistä klassisen sikaruton torjumiseksi 23 päivänä lokakuuta 2001 annetun neuvoston direktiivin 2001/89/EY (2) ja erityisesti sen 18 artiklan 2 kohdan
sekä katsoo seuraavaa:
(1)
Klassinen sikarutto on uhka yhteisön kotieläiminä pidettäville sioille ja luonnonvaraisille sioille (villisioille).
(2)
Klassisen sikaruton taudinpurkauksista tiloilla, joilla pidetään sikoja kotieläiminä, voi aiheutua hyvin vakavia seurauksia ja taloudellisia menetyksiä yhteisössä erityisesti, jos ne esiintyvät alueilla, joilla sikatiheys on suuri.
(3)
Kotieläiminä pidettäville sioille ja luonnonvaraisille sioille annettavia hätärokotuksia koskevat säännöt ja merkkirokotteen määritelmä vahvistetaan direktiivissä 2001/89/EY.
(4)
Yhteisöllä on jo varastossa 1 000 000 annosta heikennettyä elävää klassisen sikaruton rokotetta.
(5)
Klassisen sikaruton toteamisessa käytettäviä diagnostisia menettelyjä, näytteenottomenetelmiä ja laboratoriotestien tulosten arviointikriteereitä koskevan taudinmäärityskäsikirjan hyväksymisestä 1 päivänä helmikuuta 2002 tehdyn komission päätöksen 2002/106/EY (3) nojalla on vastikään luotu sopiva erotustesti, jolla erotetaan rokotetut siat klassisen sikaruttoviruksen luonnollista tietä saaneista sioista. Yhteisössä markkinointiluvan jo saaneita merkkirokotteita voidaan tämän vuoksi käyttää annettaessa kotieläiminä pidettäville sioille hätärokotuksia.
(6)
Klassisen sikaruton torjunnasta luonnonvaraisissa sioissa yhteisössä vastikään saatu kokemus osoittaa, että tällaisia sikoja saattaa olla tehokasta rokottaa syöttirokotteilla.
(7)
Jotta vahvistettaisiin yhteisön valmiuksia torjua klassista sikaruttoa, on välttämätöntä ostaa riittävä määrä merkkirokotetta ja syöttirokotteina annettavia rokotteita ja toteuttaa järjestelyt niiden pitämiseksi varastoissa, joista ne saadaan nopeasti käyttöön hätärokotuksia varten.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Yhteisö ostaa mahdollisimman pian 1 800 000 annosta klassisen sikaruton merkkirokotetta.
2. Yhteisö toteuttaa järjestelyt 1 kohdassa tarkoitetun rokotteen varastoimiseksi ja jakelemiseksi.
2 artikla
Edellä 1 artiklassa tarkoitettujen toimenpiteiden enimmäiskustannukset voivat olla enintään 1 500 000 euroa.
3 artikla
1. Yhteisö ostaa mahdollisimman pian 500 000 annosta klassisen sikaruton rokotetta annettavaksi luonnonvaraisille sioille syöttirokotteina.
2. Yhteisö toteuttaa järjestelyt 1 kohdassa tarkoitetun rokotteen varastoimiseksi ja jakelemiseksi.
4 artikla
Edellä 3 artiklassa tarkoitettujen toimenpiteiden enimmäiskustannukset voivat olla enintään 500 000 euroa.
5 artikla
Komissio toteuttaa edellä 1 artiklan 2 kohdassa ja 3 artiklan 2 kohdassa tarkoitetut toimenpiteet yhteistyössä tarjouskilpailulla päätettyjen toimittajien kanssa.
6 artikla
Tämä päätös on osoitettu kaikille jäsenvaltioille.
Tehty Brysselissä 23 päivänä heinäkuuta 2004.

Labels: 0
4
6